કેસર સામાન્ય રીતે ઠંડા પ્રદેશમાં થતો પાક છે. અમેરિકન કેસરને પણ ઠંડું વાતાવરણ જોઈએ છે. કચ્છમાં શિયાળા દરમિયાન તાપમાન ખૂબ ઓછું થઈ જાય છે. છ મહિનાની અંદર જ કેસરનો પાક તૈયાર થઈ જાય છે. આથી શિયાળામાં તેનું ઉત્પાદન મળી શકે તેવી ધારણાના આધારે માંડવી તાલુકાના વેકરા ગામના ખેડૂતોએ અમેરિકન કેસરનું વાવેતર કર્યું છે. જોકે ગત વર્ષે રાપર તાલુકાના સઈ ગામના એક ખેડૂતે પણ અમેરિકન કેસર વાવી ઉત્પાદન મેળવ્યું હતું, પરંતુ તે વેચાયું ન હતું. તેના કારણે આ વર્ષે તેમણે નવા પ્રયોગ તરીકે કાશ્મીરી કેસર વાવવાનો અખતરો કર્યો છે. આ બંને પ્રયોગો કેટલા યશસ્વી થાય તે તો પાક આવ્યે અને વેચાયા પછી જ ખબર પડે.